Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας θα παρακολουθήσουν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο Βροντάδου Χίου. Καλωσορίσατε στη Βουλή των Ελλήνων. [[Χειροκροτήματα απ' όλες τις πτέρυγες της Βουλής]] Κατά σύμπτωση, με τους μαθητές του δημοτικού έτυχε να είναι εδώ και η ηγεσία του Υπουργείου Παιδείας. Παρακαλείται ο κύριος Γραμματέας να ανακοινώσει τις αναφορές προς το Σώμα.
Έχω την τιμή να ανακοινώσω στο Σώμα το δελτίο των επικαίρων ερωτήσεων της Δευτέρας 13 Ιουνίου 2016: Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 956/7-6-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υποδομών, Μεταφορών και Δικτύων, σχετικά με τη νέα καθυστέρηση στην κατασκευή του νέου αεροδρομίου στο Καστέλι Κρήτης. 2. Η με αριθμό 944/3-6-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τους ασθενείς που χειρουργούνται με δικά τους έξοδα στο Πανεπιστημιακό Γενικό Νοσοκομείο Θεσσαλονίκης «ΑΧΕΠΑ». 3. Η με αριθμό 960/7-6-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διατήρηση των θέσεων εργασίας με όλα τα δικαιώματα των εργαζομένων, στις πτηνοτροφικές εγκαταστάσεις από τον νέο εργοδότη «ΝΙΤΣΙΑΚΟ». 4. Η με αριθμό 963/7-6-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Υγείας, σχετικά με τη μη εφαρμογή του προγράμματος «Κάρτα Αναπηρίας» παρά τη θεσμοθέτησή της από την πολιτεία. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 957/7-6-2016 επίκαιρη ερώτηση του Βουλευτή Χίου της Νέας Δημοκρατίας κ. Παναγιώτη (Νότη) Μηταράκη προς τον Υπουργό Οικονομίας, Ανάπτυξης και Τουρισμού, σχετικά με την προστασία της φέτας στις εμπορικές συμφωνίες της Ευρωπαϊκής Ένωσης. 2. Η με αριθμό 961/7-6-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τους Υπουργούς Οικονομικών και Εθνικής Άμυνας, σχετικά με την Ελληνική Βιομηχανία Οχημάτων («ΕΛΒΟ ΑΒΕ»). 3. Η με αριθμό 966/7-6-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με την κατάσταση στο Γενικό Κρατικό Νίκαιας. 4. Η με αριθμό 925/30-5-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Ανάπτυξης και Τουρισμού, σχετικά με την επιδείνωση του μεταποιητικού τομέα στη χώρα μας. 5. Η με αριθμό 916/27-5-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εσωτερικών και Διοικητικής Ανασυγκρότησης, σχετικά με τη «στοχοποίηση Ελλήνων πολιτών από γνωστή παρακρατική ιστοσελίδα αντιεξουσιαστών». 6. Η με αριθμό 935/31-5-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με τις ελλείψεις και τα προβλήματα του στόλου του ΕΚΑΒ. 7. Η με αριθμό 926/30-5-2016 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Αγροτικής Ανάπτυξης και Τροφίμων, σχετικά με την καταβολή της ελάχιστης δυνατής συνδεδεμένης ενίσχυσης, στους παραγωγούς εσπεριδοειδών. 8. Η με αριθμό 907/25-5-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού. 9. Η με αριθμό 938/31-5-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, σχετικά με την κατάσταση που επικρατεί στα Σχολεία Δεύτερης Ευκαιρίας. 10. Η με αριθμό 825/25-4-2016 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με την υπολειτουργία του Αντικαρκινικού Νοσοκομείου «Μεταξά.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Προηγουμένως, να ανακοινώσω στο Σώμα ότι η Διαρκής Επιτροπή Παραγωγής και Εμπορίου, η Διαρκής Επιτροπή Οικονομικών Υποθέσεων και η Διαρκής Επιτροπή Κοινωνικών Υποθέσεων καταθέτουν την έκθεσή τους στο σχέδιο νόμου: «Θεσμικό πλαίσιο για τη σύσταση καθεστώτων Ενισχύσεων Ιδιωτικών Επενδύσεων για την περιφερειακή και οικονομική ανάπτυξη της χώρας - Σύσταση Αναπτυξιακού Συμβουλίου και άλλες διατάξεις». Επίσης, ανακοινώνω προς το Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών. Τρίτον, θέλω να θέσω υπ' όψιν σας ότι η Εξεταστική Επιτροπή για τη Διερεύνηση της Νομιμότητας της Δανειοδότησης των Πολιτικών Κομμάτων, καθώς και των Ιδιοκτητριών Εταιρειών Μέσων Μαζικής Ενημέρωσης από τα Τραπεζικά Ιδρύματα της Χώρας, που έχει συσταθεί κατά το άρθρο 144 και του Κανονισμού της Βουλής, για την οποία η Ολομέλεια της Βουλής έχει ορίσει προθεσμία υποβολής του πορίσματός της δύο μήνες από της συγκροτήσεώς της και η οποία λήγει στις 19 Ιουνίου 2016, ζητεί τρίμηνη παράταση της λειτουργίας της. Συμφωνεί το Σώμα;
Συνεπώς, το Σώμα συμφώνησε ομοφώνως. Επίσης, ζητούν άδεια ολιγοήμερης απουσίας στο εξωτερικό με επιστολή τους προς τον Πρόεδρο της Βουλής κ. Νικόλαο Βούτση, οι Βουλευτές κ. Σκρέκας από 13 Ιουνίου έως 17 Ιουνίου, κ. Θεοχάρης από 11 Ιουνίου έως 15 Ιουνίου, ο κ. Μιχαηλίδης από 11 Ιουνίου έως 14 Ιουνίου και τέλος ο κ. Φορτσάκης από 13 Ιουνίου έως 17 Ιουνίου. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Ευτυχώς, που οι δύο πρώτες επίκαιρες ερωτήσεις θα απαντηθούν, γιατί η ηγεσία του Υπουργείου Παιδείας είναι εδώ. Για μία ακόμη φορά από τις δεκαέξι επίκαιρες ερωτήσεις θα συζητηθούν μόνο δύο. Για τρεις επίκαιρες ερωτήσεις είναι δικαιολογημένοι οι Υπουργοί, δηλαδή ο κ. Μπόλαρης, ο κ. Τσιρώνης και ο κ. Τόσκας, γιατί λείπουν στο εξωτερικό. Οι συγκεκριμένες τρεις επίκαιρες ερωτήσεις που δεν συζητούνται λόγω της απουσίας των Υπουργών στο εξωτερικό είναι οι εξής: Η πρώτη με αριθμό 955/7-6-2016 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, σχετικά με τις διευκρινήσεις για το καθεστώς της χρήσης σκόνης γάλακτος στην παρασκευή του ελληνικού γιαουρτιού. Η ένατη με αριθμό 928/30-5-2016 επίκαιρη ερώτηση δεύτερου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την ενίσχυση της αποστολής και της οικονομικής θέσης των ρητινοκαλλιεργητών προς όφελος του δάσους και της εθνικής οικονομίας. Η ενδέκατη με αριθμό 896/23-5-2016 επίκαιρη ερώτηση δεύτερου κύκλου του Βουλευτή Α' Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με την πορεία του ελέγχου των δικαιολογητικών των συμμετεχόντων στο διαγωνισμό για την πρόσληψη πυροσβεστών πενταετούς θητείας. Επίσης, υπάρχει και μία η οποία δεν συζητείται λόγω κωλύματος του ερωτώντος Βουλευτού. Είναι η πέμπτη με αριθμό 901/24-5-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εξωτερικών, σχετικά με τα προβλήματα στην έκδοση βίζας για Ρώσους τουρίστες. Όλες οι υπόλοιπες ερωτήσεις δεν θα απαντηθούν, με το γνωστό σλόγκαν «ασχολίες Υπουργών», «φόρτος εργασίας Υπουργών». Η κατάσταση πλέον δεν πάει άλλο. Θα το εισηγηθώ - και το λέω για να γραφτεί στα Πρακτικά - στον Πρόεδρο της Βουλής να αναθεωρηθεί ο Κανονισμός ως προς το θέμα αυτό και τρεις αδικαιολόγητες απουσίες Υπουργών να είναι θέμα πλέον ποινολογίου και μάλιστα αυστηρού. Η κατάσταση δεν πάει άλλο. Βλέπω, δηλαδή, εδώ συγκεκριμένους Υπουργούς, οι οποίοι έχουν να μας τιμήσουν εδώ και πάρα πολύ καιρό. Οι ερωτήσεις που αναβάλλονται, λόγω ευθύνης Υπουργών, είναι οι εξής: Η πρώτη με αριθμό 965/7-6-2016 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Οικονομικών, σχετικά με την τροποποίηση του άρθρου 236 του ν.4389/2016 για την αναστολή των μισθολογικών προαγωγών του στρατιωτικού προσωπικού των Ενόπλων Δυνάμεων για τη διετία 2017-2018, δεν συζητείται λόγω κωλύματος του κυρίου Υπουργού. Η δεύτερη με αριθμό 964/7-6-2016 επίκαιρη ερώτηση πρώτου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κωνσταντόπουλου προς τον Υπουργό Υποδομών, Μεταφορών και Δικτύων, σχετικά με τη μείωση του κόστους διέλευσης από τη Γέφυρα «Χαρίλαος Τρικούπης», δεν συζητείται λόγω κωλύματος του κυρίου Υπουργού. Η τρίτη με αριθμό 958/7-6-2016 επίκαιρη ερώτηση πρώτου κύκλου της Βουλευτού Β΄ Πειραιά του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας, σχετικά με τα οξυμένα λειτουργικά προβλήματα στο Αντικαρκινικό Νοσοκομείο «Μεταξά», δεν συζητείται λόγω κωλύματος του κυρίου Υπουργού. Η δεύτερη με αριθμό 959/7-6-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με τα προβλήματα στους βρεφονηπιακούς και παιδικούς σταθμούς, δεν συζητείται λόγω κωλύματος του κυρίου Υπουργού. Η τρίτη με αριθμό 967/7-6-2016 επίκαιρη ερώτηση δεύτερου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Ναυτιλίας και Νησιωτικής Πολιτικής, σχετικά με τη απεργία των λιμενεργατών στον Οργανισμό Λιμένος Πειραιώς (ΟΛΠ), δεν συζητείται λόγω κωλύματος του κυρίου Υπουργού. Η τέταρτη με αριθμό 953/6-6-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Οικονομικών, σχετικά με το κόστος των «εκπροσώπων των θεσμών» στο δημόσιο, δεν συζητείται λόγω κωλύματος του κυρίου Υπουργού. Η έκτη με αριθμό 899/23-5-2016 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με τον αποκλεισμό του Νοσοκομείου Βόλου από το πρόγραμμα ΕΣΠΑ, δεν συζητείται λόγω κωλύματος του κυρίου Υπουργού. Η έβδομη με αριθμό 708/28-3-2016 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας, δεν συζητείται λόγω κωλύματος του κυρίου Υπουργού. Η όγδοη με αριθμό 936/31-5-2016 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τους Υπουργούς Εσωτερικών και Διοικητικής Ανασυγκρότησης και Εθνικής Άμυνας, σχετικά με τις απαράδεκτες και επικίνδυνες συνθήκες «φιλοξενίας» προσφύγων στο Κουτσόχερο Λάρισας, δεν συζητείται λόγω κωλύματος του κυρίου Υπουργού. Η δέκατη με αριθμό 934/31-5-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Οικονομικών, σχετικά με την αναστολή του διευρυμένου ωραρίου των τελωνείων Ε΄ και ΣΤ΄ Πειραιά, δεν συζητείται λόγω κωλύματος του κυρίου Υπουργού. Η δέκατη τρίτη με αριθμό 891/23-5-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Επικρατείας, σχετικά με την «προνομιακή προβολή συγκεκριμένων Βουλευτών και δημοσιογράφων από τα ιδιωτικά και κρατικά κανάλια», δεν συζητείται λόγω κωλύματος του κυρίου Υπουργού. Η πρώτη με αριθμό 5166/28-4-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τη λήψη μέτρων για την ανακούφιση των πληγέντων στο Δήμο Ιεράπετρας από την καταστροφική πυρκαγιά και την κήρυξη της περιοχής ως πυρόπληκτης, δεν συζητείται λόγω κωλύματος του κυρίου Υπουργού. Η δεύτερη με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών, σχετικά με την αποζημίωση των μεριδιούχων συνεταιριστικών τραπεζών, δεν συζητείται λόγω κωλύματος του κυρίου Υπουργού. Η με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο», δεν συζητείται λόγω κωλύματος του κυρίου Υπουργού. Θα συζητηθεί η τέταρτη με αριθμό 962/7-6-2016 επίκαιρη ερώτηση πρώτου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Παιδείας, Έρευνας και Θρησκευμάτων, σχετικά με την καθυστέρηση εξέτασης και αναγνώρισης της επαγγελματικής ισοδυναμίας των τίτλων σπουδών από το Συμβούλιο Αναγνώρισης Επαγγελματικών Προσόντων. Κύριε Κόκκαλη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η επίκαιρη ερώτηση αφορά στο Συμβούλιο Αναγνώρισης Επαγγελματικών Προσόντων. Συγκεκριμένα, με το ν. 4264/2014 διευρύνθηκε η αρμοδιότητα στο συγκεκριμένο συμβούλιο, ώστε να συμπεριλαμβάνει την αναγνώριση της επαγγελματικής ισοδυναμίας ακόμη δύο κατηγοριών τίτλων σπουδών, πρώτον, τίτλων τυπικής ανώτατης εκπαίδευσης που απονέμουν τα ΑΕΙ όχι μόνο κοινοτικών, αλλά και τρίτων χωρών που συνεργάζονται στην Ελλάδα και - δεύτερον - μεταπτυχιακών τίτλων σπουδών. Το καλοκαίρι του 2015 συνεστήθη μια ομάδα εργασίας, η οποία θα εξέταζε τους φακέλους. Η συγκεκριμένη ομάδα συνεδρίασε - έχω την εντύπωση - τρεις φορές. Λιμνάζουν χιλιάδες φάκελοι από το 2013, με αποτέλεσμα να ταλαιπωρούνται χιλιάδες νέοι, να μείνουν άνεργοι λόγω της μη αναγνώρισης, της νομίμου αναγνώρισης του τίτλου σπουδών. Εν όψει όλων αυτών, κύριε Υπουργέ, ερωτάσθε σε ποιες ενέργειες σκοπεύετε να προβείτε, προκειμένου να μειωθεί κατά το δυνατόν περισσότερο αυτή η χρονοβόρα διαδικασία αναγνώρισης των πτυχίων. Σας ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, σας ευχαριστώ, γιατί με την επίκαιρη ερώτησή σας μού δίνετε την ευκαιρία να τοποθετηθώ ενώπιον της Εθνικής Αντιπροσωπείας για ένα ζήτημα, το οποίο ταλαιπωρεί περίπου τρεις χιλιάδες νέους και τις οικογένειές τους και να ζητήσω συγγνώμη εκ μέρους της ελληνικής πολιτείας απ' αυτούς τους νέους και από τις οικογένειές τους. Δεν θα ήθελα μόνο να ζητήσω συγγνώμη, αλλά και να τους διαβεβαιώσω ότι μέχρι το τέλος του έτους θα έχει εκκαθαριστεί πλήρως αυτή η εκκρεμότητα η οποία - επαναλαμβάνω - δεν τιμά την ελληνική πολιτεία. Η αλήθεια είναι ότι και αυτό το πρόβλημα, όπως και τόσα άλλα, δεν το δημιουργήσαμε, αλλά το κληρονομήσαμε. Υπάρχει σειρά λανθασμένων κινήσεων που οδήγησαν από το 2010 έως το 2014 στο να συσσωρευτεί μεγάλος αριθμός αιτήσεων, χωρίς ποτέ να εισαχθούν προς συζήτηση στο Συμβούλιο Αναγνώρισης Επαγγελματικών Προσόντων, το ΣΑΕΠ, σύμφωνα με τα προβλεπόμενα στο π.δ. 38. Επιπροσθέτως πρέπει να σας πω ότι τις χρονιές 2012, 2013 και 2014 υπήρξαν πολλές άστοχες παρεμβάσεις της διοίκησης. Πιο συγκεκριμένα, με τον ν.4093/2012 καταργήθηκε η διάταξη με την οποία προβλεπόταν ότι από την 1η Ιανουαρίου του 2013 αρμόδιες αρχές για να εκδίδουν τις αποφάσεις αναγνώρισης επαγγελματικών προσόντων θα ήταν οι οικείες επαγγελματικές οργανώσεις, που είναι οργανωμένες ως νομικά πρόσωπα δημοσίου δικαίου, μία αποκέντρωση η οποία θα βοηθούσε στην πιο γρήγορη διευθέτηση των προβλημάτων. Αποτέλεσμα αυτής της διάταξης ήταν να γιγαντωθούν οι αρμοδιότητες του ΣΑΕΠ, να εξοβελιστούν οι επαγγελματικές οργανώσεις, τα επιμελητήρια, και να συγκεντρωθεί ένας τεράστιος όγκος αιτήσεων - νομίζω ότι πάρα πολύ γρήγορα έφτασαν τις τρεις χιλιάδες - , των οποίων η έγκαιρη διαχείριση δεν ήταν πλέον δυνατή. Επιπροσθέτως, δεν μας έφταναν όλα αυτά, αλλά το 2014 καταργήθηκε η υπηρεσιακή μονάδα του Υπουργείου, η οποία έφερε την ευθύνη για τη διοικητική και γραμματειακή στήριξη του ΣΑΕΠ. Δυστυχώς, στον νέο οργανισμό του Υπουργείου Παιδείας, ο οποίος τέθηκε σε εφαρμογή το 2014, δεν προβλέφθηκε νέα υπηρεσιακή μονάδα διοικητικής υποστήριξης του ΣΑΕΠ, γεγονός που επισώρευσε και νέες εκκρεμότητες στο Υπουργείο. Αυτά ως προς το τι παραλάβαμε. Ως προς τις ενέργειές μας τώρα, αμέσως συγκροτήσαμε μία επιτροπή, προκειμένου να δώσουμε οριστικό τέλος στην ομηρία χιλιάδων πτυχιούχων. Προωθούμε σχέδιο προεδρικού διατάγματος. Ουσιαστικά επικαιροποιούμε το ισχύον 38/2010 προεδρικό διάταγμα, διότι δυστυχώς η ενσωμάτωσή του το 2010 έγινε χωρίς να ληφθεί μέριμνα ουσιαστικής εναρμόνισης των προβλέψεων της οδηγίας με την κείμενη εθνική μας νομοθεσία για την ανώτατη εκπαίδευση. Θέλουμε να καθιερώσουμε το επόμενο διάστημα ένα πιο ευέλικτο σχήμα εντός των δομών του Υπουργείου Παιδείας με τη συνεπικουρία, όπου αυτή απαιτείται, και των επαγγελματικών ενώσεων και επιμελητηρίων. Εκτιμούμε ότι μετά την ολοκλήρωση της διαδικασίας και την έκδοση, τη βελτίωση του προεδρικού διατάγματος, το νέο όργανο θα μπορεί να εξετάσει όλους τους φακέλους σε διάστημα λίγων μηνών. Αυτό είναι δέσμευσή μας. Θέλω να σας διαβεβαιώσω ότι θα δώσουμε διέξοδο, ανταποκρινόμενοι και στις λογικές απαιτήσεις των ενδιαφερομένων και στις διεθνείς υποχρεώσεις μας εντός της Ευρωπαϊκής Ένωσης. Στο μεταξύ πρέπει να σας πω ότι έχει ληφθεί μια σειρά διοικητικών μέτρων, για να αντιμετωπιστούν, κατά το δυνατόν, περισσότερες υποθέσεις που παραμένουν σε εκκρεμότητα, κυρίως λόγω των άστοχων πολιτικών και νομοθετικών παρεμβάσεων από το 2012 μέχρι το 2014. Συστήσαμε ειδική ομάδα εργασίας, στελεχωμένη με δεκατέσσερις υπαλλήλους, για να προχωρήσουμε πιο γρήγορα και στον έλεγχο πληρότητας και τη συμπλήρωση όλων των φακέλων των αιτήσεων και στην ηλεκτρονική καταγραφή των φακέλων και των υποβληθέντων δικαιολογητικών. Επίσης προχωρούμε ήδη με το άρθρο 54 του ν.4386/2016, που ψηφίστηκε φέτος τον Μάιο, σε κάποιες τροποποιήσεις του π. δ. 38, κυρίως σε ό,τι αφορά - το επισημαίνετε ορθώς στην ερώτησή σας - τον ορισμό των εισηγητών - όχι ένας, αλλά πολλοί εισηγητές - αλλά και στην ίδια τη λειτουργία του συμβουλίου, ώστε να διευκολυνθεί το έργο και να επισπευστεί ο χρόνος εξέτασης των αιτήσεων που εκκρεμούν προς συζήτηση. Είμαστε στη φάση των διαβουλεύσεων για τις τελικές τροποποιήσεις του προεδρικού διατάγματος και θα προχωρήσουμε σε μια καθολική λύση, για να αντιμετωπιστεί το πρόβλημα, το οποίο - επαναλαμβάνω - ταλαιπωρεί χιλιάδες παιδιά και οικογένειες. Θα έλεγε κανείς ότι είναι μια από τις ντροπές - μικρή, αλλά ντροπή - του ελληνικού δημοσίου. Ευχαριστώ.
Κύριε Κόκκαλη, έχετε τον λόγο.
Εν συντομία, κύριε Υπουργέ, πολλά είναι τα προβλήματα της παιδείας. Αυτή η Κυβέρνηση κληρονόμησε πολλά και σημαντικά προβλήματα και καλείται να τα διαχειριστεί. Ένα από αυτά, μια έκφανση, είναι και το ΣΑΕΠ. Χιλιάδες νέοι ταλαιπωρούνται - είπατε τρεις χιλιάδες - και αυτοί και οι οικογένειές τους για κάτι λογικό και νόμιμο. Αυτό έπρεπε να έχει γίνει χθες. Χαίρομαι για την απάντησή σας. Χρειάζεται ο ορισμός και άλλων εισηγητών, ώστε να εξεταστούν οι φάκελοι όσο το δυνατόν πιο γρήγορα. Ελπίζουμε ότι τουλάχιστον μέσα στους επόμενους μήνες θα έχει ολοκληρωθεί η διαδικασία αναγνώρισης για όλους αυτούς του νέους που ταλαιπωρούνται πραγματικά. Ευχαριστώ.
Κύριε Υπουργέ, νομίζω ότι τα καλύψατε. Θέλετε τη δευτερολογία σας;
Απλώς θέλω να πω, επί τη ευκαιρία των όσων είπε τώρα ο κύριος συνάδελφος, ότι πράγματι έχουμε κληρονομήσει πολλά προβλήματα στον χώρο της εκπαίδευσης. Όμως, έχουμε αποφασίσει και προχωρούμε σε γρήγορες τομές, προκειμένου να αναβαθμιστεί η εκπαίδευση, να υπάρξει μια δημοκρατική εκπαιδευτική μεταρρύθμιση για ένα δημόσιο σχολειό ποιότητας και ισότητας σε όλους τους τομείς και της τυπικής και της άτυπης εκπαίδευσης. Από τον Σεπτέμβριο θα υπάρξουν συγκεκριμένες πρωτοβουλίες ανόρθωσης και αναβάθμισης του εκπαιδευτικού συστήματος. Σας ευχαριστώ.
Κι εγώ. Προχωρούμε στη δωδέκατη με αριθμό 897/23-5-2016 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, σχετικά με τις προθέσεις του Υπουργείου για την επαναφορά του Επιστημονικού Πάρκου Πατρών υπό την κηδεμονία του Ιδρύματος Τεχνολογίας και Έρευνας. Κύριε Κατσανιώτη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, υπάρχει το Τεχνολογικό Πάρκο της Πάτρας. Το ξέρετε. Είναι μια προσπάθεια που ξεκίνησε από το ΙΤΕ πριν από αρκετά χρόνια, αυτονομήθηκε και έχει μια ανεξάρτητη δυναμική δική του πορεία. Ταυτόχρονα στην Πάτρα, πέρα από το Επιστημονικό Πάρκο, λειτουργεί ένα ιστορικό πανεπιστήμιο, ένα πολύ μεγάλο ΤΕΙ και το Ανοικτό Πανεπιστήμιο. Άρα η Πάτρα εκ των πραγμάτων - και είναι καλό που είναι εδώ και ο κύριος Υπουργός - μπορεί να αποτελέσει πόλο γνώσης για τη χώρα. Ταυτόχρονα, η προηγούμενη κυβέρνηση, - που, κύριε Φίλη, δεν κληρονόμησε μόνο κακά, αλλά και κάποια καλά - είχε δημιουργήσει το Ερευνητικό Κέντρο Δυτικής Ελλάδας με έδρα την Πάτρα. Η σημερινή Κυβέρνηση, η Κυβέρνηση που στην ουσία θεωρεί ότι πολλά πράγματα είναι στα όρια της συνταγματικής ανοχής - όπως και ο κύριος Υπουργός που μόλις αποχώρησε - τι κάνει; Δίνει τη δυνατότητα στο ΙΤΕ στην Κρήτη στην ουσία να πάρει τις μετοχές του Επιστημονικού Πάρκου της Πάτρας. Ταυτόχρονα το Ερευνητικό Κέντρο Δυτικής Ελλάδας πηγαίνει για αργότερα. Άρα, στην ουσία, κύριε Υπουργέ, τα ερωτήματα είναι δυο: Πρώτον, επειδή το ΙΤΕ το ξέρετε καλά, υπάρχει η σκέψη να μεταφερθούν οι μετοχές του Επιστημονικού Πάρκου της Πάτρας στο ΙΤΕ; Δεύτερον, το Ερευνητικό Κέντρο Δυτικής Ελλάδας πότε ξεκινάει; Θα ξεκινήσει; Υπάρχει η δυνατότητα να ξεκινήσει το Ερευνητικό Κέντρο Δυτικής Ελλάδας χωρίς το Επιστημονικό Πάρκο της Πάτρας; Σας ευχαριστώ.
Ορίστε, κύριε Υπουργέ. Έχετε τον λόγο.
Ευχαριστώ, κύριε Κατσανιώτη, για την επίκαιρη ερώτηση, που μου δίνει την ευκαιρία να επιβεβαιώσω για μια ακόμα φορά το ενδιαφέρον μας για την ανάπτυξη της «οικονομίας της γνώσης» στην περιοχή της δυτικής Ελλάδας, με κέντρο την Πάτρα. Κύριος στόχος της ερευνητικής πολιτικής που διαμορφώνουμε, είναι η γνώση και η καινοτομία, που παράγονται από αυτή, να συντελέσουν στην ανάπτυξη της «οικονομίας της γνώσης» και μέσω αυτής να συνεισφέρουν στην παραγωγική ανασυγκρότηση της χώρας. Τα επιστημονικά τεχνολογικά πάρκα, ως δομές που βρίσκονται δίπλα και μέσα στο ακαδημαϊκό και ερευνητικό οικοσύστημα, αποτελούν βασικά εργαλεία για την επιτυχία του στόχου αυτού. Ειδικότερα, στρατηγικός στόχος του Επιστημονικού Τεχνολογικού Πάρκου της Πάτρας συμβάλλει στη δημιουργία μιας σύγχρονης επιχειρηματικής δραστηριότητας στην Περιφέρεια Δυτικής Ελλάδας, που θα αποτελέσει στήριγμα για την ανάπτυξη και της υπάρχουσας αλλά και της αναδυόμενης «οικονομίας της γνώσης». Στην επίκαιρη ερώτησή σας απαντήσεις έχουν δοθεί από το Βήμα της Βουλής κατά την πρόσφατη συζήτηση του ν.4386 για την έρευνα, κατά την ακρόαση του διοικητικού συμβουλίου του ΙΤΕ στην Ειδική Μόνιμη Επιτροπή Έρευνας και Τεχνολογίας, στην οποία ήσασταν παρών και το διοικητικό συμβούλιο έδωσε απαντήσεις, καθώς και από τη διοίκηση του ΙΤΕ και του Επιστημονικού Πάρκου Πατρών στον τοπικό Τύπο. Για την ιστορία θα ήθελα να αναφέρω ότι τα τρία πρώτα επιστημονικά και τεχνολογικά πάρκα στην Ελλάδα ιδρύθηκαν από το ΙΤΕ στην Πάτρα, το Ηράκλειο και τη Θεσσαλονίκη. Ειδικότερα, το πάρκο στην Πάτρα ιδρύθηκε το 1989 με πρωτοβουλία του ινστιτούτου του ΙΤΕ εκεί, του ΕΙΧΗΜΥΘ, που αργότερα μετονομάστηκε σε ΙΕΧΜΗ. Το σύνολο των μετοχών του από την ίδρυσή του ανήκε στο ΙΤΕ και υπό το καθεστώς αυτό λειτούργησε και αναπτύχθηκε επί σειρά ετών οπότε έγινε εφικτή και η ανέγερση του σημερινού κτηρίου που στεγάζεται. Το 2001 η μετοχή - διότι ουσιαστικά μία είναι, μη λέμε για μετοχές - του Επιστημονικού Πάρκου Πατρών μεταφέρθηκε από το ΙΤΕ στο Υπουργείο Οικονομικών με στόχο την προσέλκυση ιδιωτών επενδυτών. Ο στόχος αυτός, δυστυχώς, ποτέ δεν επετεύχθη. Από τον Μάιο του 2014, με βάση τον ν. 4261, την εποπτεία ασκεί και πάλι η Γενική Γραμματεία Έρευνας και Τεχνολογίας. Από το 2004 μέχρι τον Δεκέμβρη του 2015 το ΙΤΕ έπαψε να συμμετέχει στη διοίκηση του Επιστημονικού Πάρκου στην Πάτρα. Μετά τον Δεκέμβριο του 2015 μετέχει πλέον ξανά με δυο στελέχη του ΙΕΧΜΗ, ούτως ώστε να δοθεί η ευκαιρία για μια ουσιαστικότερη συνεργασία των δυο οργανισμών. Η εκτίμηση είναι ότι το νέο αυτό διοικητικό σχήμα θα έχει αναβαθμισμένες δυνατότητες συνεισφοράς στην καινοτομία στην περιοχή, αξιοποιώντας την πολυετή εμπειρία και επιτυχία του ΙΤΕ στη δημιουργία τεχνοβλαστών και εταιρειών γενικότερα σε θέματα τεχνολογίας και καινοτομίας. Αυτό, βέβαια, πάντα με πόλο το ΙΕΧΜΗ, το οποίο είναι ινστιτούτο που λειτουργεί και δραστηριοποιείται στην Πάτρα. Το άρθρο 25 στον πρόσφατο νόμο που ψηφίστηκε για την έρευνα, το οποίο έχει να κάνει με την ερώτησή σας, δίνει απλά τη δυνατότητα στην πολιτεία να μεταφέρει στο μέλλον, ουσιαστικά να επιστρέψει με βάση τα ανωτέρω, τις μετοχές του Επιστημονικού Πάρκου Πατρών στο ΙΤΕ. Αυτό θα συμβεί αν κάτι τέτοιο θα είναι πραγματικά επωφελές για τα δυο ιδρύματα και τελικά για την περιοχή της δυτικής Ελλάδας, την οποία και το Επιστημονικό Πάρκο Πατρών και το ΙΕΧΜΗ υπηρετούν. Κατά συνέπεια πρόκειται για μια ενδεχόμενη δυνητική συνέργεια του Επιστημονικού Πάρκου Πατρών με το ΙΤΕ στην Πάτρα και σε κάθε περίπτωση δεν υπάρχει καμμία ειλημμένη απόφαση. Αν κάτι τέτοιο κάποτε προκύψει, θα είναι αποτέλεσμα μιας ώριμης και αμφίδρομης ζύμωσης μεταξύ των δύο ιδρυμάτων. Τώρα, μοναδικός γνώμονας για μια τέτοια απόφαση - και τελειώνω με αυτό - θα είναι η προστιθέμενη επιστημονική και οικονομική αξία που θα προκύψει για την αποτελεσματικότερη προώθηση της «οικονομίας της γνώσης» στην περιοχή της δυτικής Ελλάδας. Όσον αφορά, το ερώτημά σας για το Ερευνητικό Κέντρο Δυτικής Ελλάδας, αυτό, όπως είχε γίνει από τον ν.4310 μαζί με δύο ακόμη ερευνητικά κέντρα, ήταν απλώς ένα κέλυφος χωρίς ουσιαστικό περιεχόμενο. Αυτό το οποίο προσδοκούμε - και το έχουμε αναφέρει αυτό στους φορείς της περιοχής - είναι με βάση τη νέα διαδικασία που προβλέπει ο πρόσφατος νόμος για την έρευνα, με βάση τη δραστηριοποίηση των τοπικών ΠΣΕΚ, των Περιφερειακών Συμβουλίων Έρευνας και Καινοτομίας, που θα έρθουν με συγκροτημένες προτάσεις, όπου εκεί θα υπάρχει και μια μελέτη σκοπιμότητας και βιωσιμότητας των δομών που θα φτιαχτούν, να γίνουν αυτές οι προτάσεις και να δούμε αν εξυπηρετεί περισσότερο την ανάπτυξη της καινοτόμου οικονομίας στην περιοχή της δυτικής Ελλάδας η δημιουργία…
Κύριε Υπουργέ, κλείστε όμως. Σας έχω αφήσει και μιλάτε επτά λεπτά περίπου.
Ναι, κύριε Πρόεδρε. …η δημιουργία ενός οικοσυστήματος, μιας κοινοπραξίας των εμπλεκόμενων φορέων ή ακόμη αν γίνει μια πρόταση για τη δημιουργία ενός Ερευνητικού Κέντρου Δυτικής Ελλάδας. Όμως, όλα αυτά πρέπει να αποδειχθούν και να τεκμηριωθούν. Σας ευχαριστώ.
Ορίστε, κύριε Κατσανιώτη, έχετε τον λόγο.
Απλά τέθηκαν πολλά θέματα, κύριε Υπουργέ. Θα ξεκινήσω, λέγοντας και κάνοντας σαφές ότι δεν είναι επωφελές για τη δυτική Ελλάδα να περάσει το Επιστημονικό Πάρκο της Πάτρας υπό την κηδεμονία του ΙΤΕ. Αυτό να το ξεκαθαρίσουμε. Σίγουρα δεν είναι επωφελές. Το άλλο που πρέπει να δούμε, κύριε Υπουργέ, είναι ότι υπάρχουν και άλλα πάρκα, των Ιωαννίνων, της Θεσσαλονίκης. Στον νόμο δύναται να περάσουν οι μετοχές στο ΙΤΕ; Γιατί η Πάτρα; Μήπως επειδή η Πάτρα αποτελεί ένα νέο δυναμικό κομμάτι που θέλει και πρέπει, κατά την άποψή μου, να έχει αυτόνομο ρόλο και να μπορέσει μαζί με τις επιχειρήσεις της περιοχής που είναι πολλές, μαζί με το επιστημονικό δυναμικό της περιοχής που είναι μεγάλο, να προχωρήσει αυτόνομα; Γιατί το ΙΤΕ να δύναται να πάρει όποτε θέλει κομμάτι; Κι επειδή είπατε για την επιτροπή, να σας πω ακριβώς τι είπαν από το ΙΤΕ στην επιτροπή; Mot a mot. «Δεν έχουμε καμμιά άποψη. Δεν έχουμε αποφασίσει. Δεν ήταν δική μας πρωτοβουλία. Θα δούμε πώς λειτουργεί το επιστημονικό πάρκο. Θα μπει άνθρωπός μας στο ΔΣ και αν τελικά είναι επωφελές, θα προχωρήσουμε.». Mot a mot. Άρα δεν είναι ότι δεν ξέρει το ΙΤΕ τι θα κάνει. Το ΙΤΕ έρχεται με σχέδιο, βάζει άτομο στο ΔΣ, παρακολουθεί το τι συμβαίνει κι αν θεωρήσει ότι το συμφέρει, θα πάρει το πάρκο της Πάτρας. Αυτό είναι, Υπουργέ μου. Από την άλλη πλευρά, μιλήσατε για το Κέντρο Έρευνας Δυτικής Ελλάδας. Μιλάμε για έναν σχεδιασμό που φυσικά είχαν συμμετάσχει οι φορείς για να γίνει - και το ξέρετε - είχε συζητηθεί με την τοπική κοινωνία, ξεκινούσε κι έπιανε το τόξο στην ουσία από το ΤΕΙ της Άρτας και κατέληγε στο ΤΕΙ της Καλαμάτας με τρεις σημαντικούς πυλώνες, αγροδιατροφή, επιστήμη τεχνολογία τροφίμων, τομέας φαρμάκων και χημικής ανάλυσης και βιομηχανικών εφαρμογών, που είναι όλο το κομμάτι που αφορά και την τοπική οικονομία και το επιστημονικό δυναμικό της περιοχής. Αυτό που δεν καταλαβαίνω - σας λέω και πάλι - είναι, γιατί στην Πάτρα, γιατί είναι η Πάτρα στο στόχαστρο. Αν θέλετε η Πάτρα, όπως λέτε, να προχωρήσει, δώστε της τα εργαλεία, δώστε της αυτονομία και θα κάνει αυτό που ξέρει καλά και το Πανεπιστήμιο της Πάτρας και το ΤΕΙ της Πάτρας και τα υπόλοιπα ΤΕΙ της Δυτικής Ελλάδας και το Ανοικτό Πανεπιστήμιο, που έχει έδρα την Πάτρα. Ευχαριστώ.
Ορίστε, κύριε Υπουργέ.
Δεν θα συμμεριστώ την καχυποψία που τρέφετε για το ΙΤΕ, που είναι ένα διαπεριφερειακό ερευνητικό κέντρο. Και το ΙΕΧΜΗ, που δραστηριοποιείται στην Πάτρα, έχει ήδη δημιουργήσει εκεί σημαντικές καινοτόμες επιχειρήσεις με επιτυχία…
Τότε, Υπουργέ, να μπει στο Κέντρο Έρευνας Δυτικής Ελλάδας…
Εγώ, σ' αυτό που λέτε, δεν έχω αυτή τη στιγμή καμμία άποψη. Σας είπα ότι περιμένω την εισήγηση κατ' αρχάς από το τοπικό ΠΣΕΚ, το Περιφερειακό Συμβούλιο Έρευνας και Καινοτομίας, που πρέπει να κάνει μια σοβαρή μελέτη σκοπιμότητας και βιωσιμότητας, διότι δεν δημιουργούνται ερευνητικά κέντρα απλώς με την πρόσθεση οργανισμών από εδώ και από εκεί. Πρέπει να φαίνεται ξεκάθαρα - δεν ξέρω πώς το τεκμηριώνετε εσείς - η προκύπτουσα προστιθέμενη επιστημονική και οικονομική αξία.
Έγινε νόμος τους κράτους, κύριε Υπουργέ. Έγινε διαβούλευση.
Εκείνο το οποίο αφήνει αυτός ο νόμος του κράτους είναι, όπως σας είπα, τη δυνατότητα. Και αυτή…
Ο προηγούμενος νόμος.
Εγώ δεν έχω δει καμμία τέτοια μελέτη, αν εννοείτε…
Έγινε νόμος του κράτους.
Έγινε νόμος του κράτους και θα διορθωθεί με ένα προεδρικό διάταγμα. Ας έρθει τώρα με μια μελέτη βιωσιμότητας, ειδάλλως θα έχουμε ένα κούφιο κέλυφος, που δεν θα λέει απολύτως τίποτα. Το ίδιο έχει γίνει με δύο ακόμη κέντρα σε περιοχές που επίσης έχουν το δικό τους δυναμικό και υπήρξε η ίδια αντιμετώπιση. Είπαμε ότι μέχρι το τέλος του χρόνου θα πρέπει να υπάρξουν σχετικές μελέτες, σοβαρές μελέτες για την προκύπτουσα προστιθέμενη αξία και βιωσιμότητα. Τώρα κάτι θα ήθελα να διορθώσω. Στα Ιωάννινα δεν υπάρχει τεχνολογικό πάρκο.
Στα Γιάννενα δεν υπάρχει τεχνολογικό πάρκο;
Όχι, υπάρχει εκεί απλώς ένα ινστιτούτο του ΙΤΕ. Δεν είναι τεχνολογικό πάρκο.
Στη Θεσσαλονίκη;
Και στη Θεσσαλονίκη το τεχνολογικό πάρκο ανήκει στο ΙΚΕΤΑ, το οποίο είναι ερευνητικό κέντρο που δραστηριοποιείται εκεί.
…(δεν ακούστηκε)
Δεν σας είπα ότι δεν γίνεται.
Κύριε Κατσανιώτη, σας παρακαλώ. Δεν γράφεται τίποτα στα Πρακτικά. Περιμένω να δω πότε θα απαντήσει ο κύριος Υπουργός.
Έχετε μια καχυποψία για έναν οργανισμό που έχει συνεισφέρει ιδιαίτερα στην ανάπτυξη της «οικονομίας της γνώσης» στη χώρα, έχει έναν διαπεριφερειακό χαρακτήρα. Και αυτό που σας λέω δεν είναι κάτι το οποίο θα γίνει οπωσδήποτε ή δεν θα γίνει. Δεν το ξέρω. Εκείνο που λέω είναι ότι περιμένουμε να υπάρξει μια τεκμηριωμένη θέση από το Περιφερειακό Συμβούλιο Έρευνας και Καινοτομίας της περιοχής και βέβαια και από τους δύο φορείς, πάντα με γνώμονα το βέλτιστο συμφέρον για την καινοτόμο επιχειρηματικότητα στην περιοχή. Σας ευχαριστώ.
Κύριε Υπουργέ, να διευκολύνω σε κάτι. Εάν τελικά η εισήγηση, η οποία περιμένετε, η μελέτη, συνηγορεί υπέρ του αιτήματος του κ. Κατσανιώτη, η πολιτική βούληση η δική σας, της ηγεσίας του Υπουργείου, είναι να επανέλθει υπό την κηδεμονία του Ιδρύματος Τεχνολογίας και Έρευνας; Εφόσον είναι θετική, δηλαδή, η εισήγηση που περιμένετε προς αυτό.
Κύριε Πρόεδρε, εμείς αυτό το οποίο θα κάνουμε είναι να εξετάσουμε την εισήγηση που θα έρθει. Εάν η εισήγηση είναι θετική, να υπάρξει πάλι συνένωση των δυνάμεων με το ΙΤΕ - που δεν βλέπω κάτι, ίδια χώρα είμαστε - θα γίνει αυτό. Εάν δεν είναι θετική - και πραγματικά η επιχειρηματολογία όλη δείχνει ότι θα πρέπει…
Λέω εάν είναι θετική. Το ανάποδο εντάξει, το απαντήσατε.
Αυτό σας λέω.
Επομένως θα το δεχτείτε δηλαδή.
Θα το δεχτούμε. Είναι μια δυνατότητα που υπάρχει, χωρίς να υπάρχει καμμία ειλημμένη απόφαση αυτή τη στιγμή. Είναι δυνητική η έκφραση.
Να καταγραφεί. Κύριοι συνάδελφοι, πριν κηρύξω περαιωμένη τη συνεδρίαση και για να μην έχει παράπονο και με εμένα ο αγαπητός συνάδελφος κ. Παναγούλης, ο οποίος για δευτέρα συνεχή φορά - δεν ξέρω πόσες είναι συνολικές - είχε επίκαιρη ερώτηση και ο αρμόδιος Υπουργός, ο κ. Τσακαλώτος, δεν ήρθε, θα του δώσω τον λόγο για δύο λεπτά για να εκφράσει τη διαμαρτυρία του και να γραφτεί στα Πρακτικά. Ορίστε, κύριε Παναγούλη, έχετε τον λόγο.
Κύριε Πρόεδρε, έχω δύο επίκαιρες ερωτήσεις σήμερα. Μέσα σε είκοσι μία ημέρες ο κρατικός καναλάρχης, ο Υπουργός Επικρατείας κ. Παππάς, δεν έχει έρθει. Και δεν βρίσκεται στο εξωτερικό, που θα ήταν δικαιολογημένο. Είναι μεταξύ Μαξίμου και του γραφείου του εδώ στις αρχές της οδού Συγγρού. Ο κ. Παππάς παραβιάζει, κύριε Πρόεδρε - και το ξέρετε, γιατί έχετε μεγάλη ευαισθησία - και τον Κανονισμό και το Σύνταγμα…
Το δήλωσα στην αρχή. Το ακούσατε.
…και περιφρονεί αυτήν εδώ την Αίθουσα, το ελληνικό Κοινοβούλιο, που εκατομμύρια Έλληνες έχουν αγωνιστεί για να λειτουργεί. Σε ό,τι αφορά τη δεύτερη ερώτηση του κ. Τσακαλώτου, έχει τέσσερις Υπουργούς το Υπουργείο Οικονομικών. Θα μπορούσε να έρθει ένας Υπουργός εδώ. Περιφρονούν το ελληνικό Κοινοβούλιο. Είναι απαράδεκτο! Και χαίρονται οι εχθροί της δημοκρατίας και του κοινοβουλευτισμού γι' αυτό το χάλι εδώ. Είκοσι ερωτήσεις έχουμε σήμερα, κύριε Πρόεδρε. Εκτός από τρεις Υπουργούς, που λείπουν στο εξωτερικό και είναι δικαιολογημένοι, οι άλλοι πού είναι; Εάν ο κ. Παππάς - το είπα και την άλλη φορά, θα συμπληρώσω μια λέξη ακόμα - δεν μπορεί να ασκήσει τα καθήκοντά του, ας γυρίσει στην πλατεία Κουμουνδούρου να παριστάνει τον σουρουκλεμέ! Ευχαριστώ.
Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 14.00΄ λύεται η συνεδρίαση για την προσεχή Δευτέρα 13 Ιουνίου 2016 και ώρα 17.00΄ με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ' αριθμόν 26/20/18-4-2016 επίκαιρης επερώτησης, σύμφωνα με την ημερήσια διάταξη που έχει διανεμηθεί.